Il-coach nazzjonali Olandiż, Ronald Koeman, ittieħed b’urġenza fl-isptar, f’Amsterdam, wara li kien qed ibati minn uġiegħ qawwi f’sidru. L-ex coach ta’ Southampton u Everton, li għandu 57 sena, saritlu b’suċċess kateterizzazzjoni kardijaka u għaldaqstant il-kundizzjoni tiegħu hija waħda stabbli. Koeman, li fil-karriera tiegħu lagħab 192 partita għal Barcelona, mistenni li nhar it-Tnejn jiġi rilaxxat mill-isptar. Fi stqarrija, l-FA Olandiża ħabbret li Koeman se jkollu bżonn ftit jiem ta’ mistrieħ u qed jitolbu lill-pubbliku in ġenerali biex huwa jingħata l-ispazju u l-privatezza. Finalment, huwa lagħab 78 partita għall-Olanda li fihom skorja 14-il goal.